Վարդանանք (ՌՀԴԱ)

Վարդանանք, 1996 թ. Երևանի պետական համալսարանում հիմնադրված ռազմահայրենասիրական դաստիարակության ակումբ։ Ստեղծվել է երիտասարդության, ուսանողության շրջանում հայրենասիրական ոգին բարձրացնելու, ռազմահայրենասիրական գաղափարներ տարածելու և արցախյան ազատամարտում ընկած հայորդիների հիշատակը վառ պահելու նպատակով։ Ակումբի ստեղծման պահից սկսված, այն համալրվել է ԵՊՀ գրեթե բոլոր ֆակուլտետների ուսանողներով, ովքեր, միավորվելով մեկ գաղափարի շուրջ, մշակել են մի շարք ծրագրեր՝ իրենց նպատակներին հասնելու համար։ Ակումբի նախագահը Սաթենիկ Աբրահամյանն է։

Համալսարանի և Հայկական բանակի միջև եղած կապը ամրապնդելու համար պարբերաբար այցելություններ են արվում տարբեր զորամասեր, կազմակերպվում են տարբեր միջոցառումներ։

Տարեգրություն 
 2002 թ. Համահայկական երիտասարդական հիմնադրամի կողմից «Վարդանանք»-ին ռազմահայրենասիրական դաստիարակության բնագավառում լուրջ հաջողությունների հասնելու համար շնորհված Հայկյան մրցանակը։
 2003 թ. անցկացվում է զոհված ուսանող-ազատամարտիկների հիշատակին նվիրված շախմատի համահամալսարանական մրցաշար։
 2006-2007 թթ. Երևանի պետական համալսարանի տարբեր մասնաշենքերում «Վարդանանքի» նախաձեռնությամբ և ԵՊՀ ռեկտոր Արամ Սիմոնյանի հովանավորությամբ բացվել են զոհված ուսանող-ազատամարտիկների անվան 15 վերանորոգված լսարաններ, որտեղ և նրանց ծննդյան և մահվան օրերին տեղի են ունենում հանդիպումներ նրանց մարտական ընկերների, հարազատների հետ։
 2007 թ. «Վարդանանքի» նախագահ Սաթենիկ Աբրահամյանը, մայրերի խորհրդի նախագահ Մարո Սարգսյանը և ևս 10 վարդանանքցիներ արժանացել են Կրթության և գիտության նախարարության կողմից պատվոգրի։
 2007 թ. Արկադի Տեր-Թադևոսյանի ղեկավարած ՀՀ պաշտպանական մարզատեխնիկական հասարակական կազմակերպության հետ կնքվել է «Փոխըմբռնման հուշագիր»։ Իրականացվում են ծրագրեր և միջոցառումներ, որոնք նպաստում են Հայաստան-Արցախ-Ջավախք-Սփյուռք հասարակական, տնտեսական, մշակութային կապերի ամրապնդմանը՝ երիտասարդության առավելագույն ներգրավմամբ։
 2008 թ. հրատարակվում է «Վարդանանք» պարբերականը, որտեղ լուսաբանվում են ինչպես «Վարդանանք»-ի գործունեությունը, այնպես էլ համալսարանական միջոցառումները, շոշափվում են ուսանողությանը հուզող հարցեր, ընթերցողին են ներկայացվում ակնարկներ ազատամարտիկների և Հայաստանի տարբեր վայրերի մասին։ Թերթի երկրորդ էջում մշտապես տեղադրվում են այդ և հաջորդ ամսին ծնված կամ զոհված մեր ուսանող-ազտամարտիկների անունները։

Ծրագրեր 
 «Դասը վարում են համալսարանականները» - Ծրագրի շրջանակներում այցելում են Երևանի պետական համալսարանի զոհված ուսանող-ազատամարտիկների անվան դպրոցներ, հանդիպում են ուսուցչական կազմի հետ, արիության և հայրենասիրության դասեր են անցկացնում աշակերտների հետ։
 «Ոչ ոք չի մոռացվել, ոչինչ չի մոռացվել» - վարդանանքցիները հանդիպում են զոհված ուսանողների մարտական ընկերներին, հարազատներին։ Ծրագիրը իրականացվում է ԵՊՀ զոհված ազատամարտիկ-ուսանողների ծննդյան և մահվան օրերին։
 «Արդյունավետ մտածողություն» - դասընթացի շրջանակներում անցկացվում է առաջին կուրսեցիներին ներհամալսարանական կյանքին հաղորդակից դարձնելու արագացված կուրս, սեմինարներ։
 «Բարի գործ, բարի կամք, բարի ելք» - կամավորական աշխատանքների ծրագրով մեր ակումբականները հանդիպում են մեր զոհված ուսանողների ծնողներին, այցելում են մանկատներ կամ ռեզերվ կենտրոններ, հանդիպում միայնակ, լքված մանուկների, ծերերի։
 «Հայոց մեծեր» օրացուցային շարք ծրագրի շրջանակներում այցելում են տուն-թանգարաններ, կազմակերպում ընթերցումներ, ցուցահանդեսներ։
 «Մարդը, իրավունքը, անհատը և հասարակությունը Հայաստանում» քաղաքացիական և հասարակական կրթության դասընթաց «Մարդու Իրավունքների և Ժողովրդավարության Ինստիտուտի» հետ համատեղ իրականացվող ծրագիր։
 «Ճանաչիր հայրենի բնությունդ» - այցելում են տարբեր պատմա-ճարտարապետական կոթողներ, համալիրներ։ Այդ տարածքներում կազմակերպում են շաբաթօրյակներ և տվյալ ժամանակին համահունչ փոքր համերգ-ընթերցումներ։
 «Երիտասարդությունն ընդդեմ ցեղասպանության» - Կազմակերպվում են ցեղասպանության թեմայով ընթերցումներ տարբեր լեզուներով, ցեղասպանությանը նվիրված ֆիլմերի դիտումներ, ցուցահանդեսներ և այցելություն ցեղասպանության թանգարան։
 «Ժուռնալիստներն ազատամարտիկների հիշատակին» - ԵՊՀ ժուռնալիստիկայի ֆակուլտետի և «Նորայր Մարության» հիմնադրամի համատեղ ուժերով անցկացվող ակնարկների մրցույթ։

Ծանոթագրություններ

Արտաքին հղումներ 
 ԵՊՀ Վարդանանք ՌՀԴԱ ակումբը կամավորներին ճանապարհում է դիրքեր 

Ոչ առևտրային կազմակերպություններ
Հայաստանի կազմակերպություններ